Kaštonas

Kaštonas (Aesculus) – magnolijūnų (Magnoliophyta) skyriaus, sapindinių (Sapindaceae) šeimos augalų gentis.

Savaime paplitę Žemės šiauriniame pusrutulyje. Daugiausia rūšių auga Šiaurės Amerikoje (7 rūšys) ir Azijoje (4), Europoje tik viena.

Kaštonai yra lapus metantys arba amžinai žaliuojantys medžiai ir krūmai, priklausomai nuo rūšies, auga nuo nedidelių 2 m aukščio krūmų, iki 40 m aukščio stambių medžių.

Lapai sudėtiniai, plaštakiški, dideli, susidedantys iš 5–11 mažesnių lapelių. Žiedai susitelkę šluotelėse. Kaštonų vaisius yra taisiklingai arba netaisiklingai rutuliškas ar kiaušiniškos formos, dygliuotas arba nežymiai dygliuotas mėsingas goželis, arba kitaip – dėžutė, kurio viduje didelės, rutuliškos, 2–7 cm skersmens rudos sėklos.

Priklausomai nuo rūšies, gyvena iki 300 metų.

 Kaštonų rūšių klasifikacija 
Kaštonų gentis skirstoma į 5 sekcijas ir 12 rūšiųresearchgate.net / An Overview of Genus Aesculus L.: Ethnobotany, Phytochemistry, and Pharmacological Activities; Zhizhen Zhang, Shiyou Li, Xiao Yuan | January 2010powo.science.kew.org / Aesculus L.:
 Sekcija: Aesculus (Mill.) K.Koch)
 Aesculus hippocastanum L. – Paprastasis kaštonas; vienintelė Europos kaštonų rūšis. Savaime paplitę pietų Balkanų pusiasalio kalnuotose dalyse.
 Aesculus turbinata Blume – Japoninis kaštonas; savaime paplitę Rytų Azijoje, ypač Japonijoje ir rytinėje Kinijoje.
 Sekcija: Calothyrsus (Spach) K.Koch Aesculus assamica Griff.; savaiminis Azijoje, 100–2000 m virš jūros lygyje.
 Aesculus californica (Spach) Nutt. – Kaliforninis kaštonas; Šiaurės Amerikos vakaruose.
 Aesculus chinensis Bunge; savaiminis Rytų Azijoje (rytinė Kinija).
 Aesculus indica (Wall. ex Cambess.) Hook.; savaime paplitę Azijos Himalajų kalnų regione (900-3000 m aukštyje) tarp Kašmyro ir vakarinio Nepalo.
 Sekcija: Macrothyrsus (Spach) K.Koch
 Aesculus parviflora Walter – Smulkiažiedis kaštonas; savaime paplitęs Šiaurės Amerikos žemyno pietryčiuose.
 Sekcija: Parryanae Wiggins Aesculus parryi A.Gray; Šiaurės Amerikos vakaruose.
 Sekcija: Pavia (Mill.) Persson
 Aesculus flava Sol. – Geltonžiedis kaštonas; savaime paplitę Šiaurės Amerikos pietryčiuose.
 Aesculus glabra Willd. – Glotniavaisis kaštonas; savaime paplitę Šiaurės Amerikos rytuose.
 Aesculus pavia L. – Raudonžiedis kaštonas; Šiaurės Amerikos pietryčiuose.
 Aesculus sylvatica W.Bartram; krūmas paplitęs Šiaurės Amerikos pietryčiuose.

Hibridiniai kaštonai:
 Aesculus × bushii C.K.Schneid.
 Aesculus × carnea Zeyh. – Rausvažiedis kaštonas; raudonžiedžio (Aesculus pavia) ir paprastojo kaštono (Aesculus hippocastanum) hibridas, pirmą kartą pasirodė Vokietijoje prieš 1820 metus.
 Aesculus × hybrida DC. – Hibridinis kaštonas;
 Aesculus × marylandica Booth ex Dippel
 Aesculus × mutabilis (Spach) Scheele
 Aesculus × neglecta Lindl.

 Kaštonai Lietuvoje 
Lietuvoje introdukuotos 3 kaštonų genties rūšys ir 1 hibridas:
 Geltonžiedis kaštonas (Aesculus flava);
 Glotniavaisis kaštonas (Aesculus glabra);
 Paprastasis kaštonas (Aesculus hippocastanum); plačiai auginamas Lietuvoje.
 Rausvažiedis kaštonas (Aesculus x carnea);

 Taip pat skaityti 
 Svetimžemiai medžiai Lietuvoje
 Kaštainiai

 Fotografijų galerija 

 Šaltiniai 

 Nuorodos 
 vle.lt / Kaštonas
 britannica.com / Aesculus